מקסוול טיילור

מקסוול דוונפורט "מקס" טיילור (באנגלית: Maxwell Davenport "Max" Taylor; 26 באוגוסט 1901 – 19 באפריל 1987) היה גנרל אמריקאי שהתפרסם בתפקידו כמפקד הדיוויזיה המוטסת ה-101 במלחמת העולם השנייה. טיילור שירת כיושב ראש המטות המשולבים החמישי.

קריירה מוקדמת
טיילור גדל במיזורי ובשנת 1922 סיים את לימודיו באקדמית וסט פוינט ושירת בחיל ההנדסה של צבא ארצות הברית. ב-1926 עבר לארטילריה. במהלך מסלול הפיקוד הושפע טיילור מאוד ממפקדו מת'יו רידג'וויי. בשנת 1944, לאחר שמפקדה הגנרל ויליאם לי לקה בהתקף לב ונאלץ לפרוש, מונה טיילור למפקד הדיוויזיה המוטסת ה-101. טיילור פיקד בהצלחה על הדיוויזיה במבצע המוטס בנורמנדי, במהלכו האוגדה הוצנחה בנורמנדיה כ-4.5 ק"מ מחוף יוטה. הייתה זו צניחתו החמישית של טיילור וזו שזיכתה אותו בתואר צנחן מוסמך. הדיוויזיה בפיקודו הצליחה בצהרי ה-6 ביוני 1944 לחבור לכוחות שנחתו על החוף ובהמשך הקרבות כבשו את העיירה קרנטן כחלק מהמערכה לכיבוש שרבורג. על האופן בו פיקד על הדיוויזיה עוטר טיילור בצלב השירות המצוין. לאחר מכן פיקד על הדיוויזיה במבצע המוטס בהולנד. 

במהלך הקרב על הבליטה שהה טיילור בארצות הברית. הדיוויזיה נשלחה להגן על גזרת צומת בסטון ולחמה במה שנודע לימים כמצור על בסטון תחת פיקוד סגנו, אנתוני מקאוליף. פקודיו של טיילור מתחו עליו ביקורת קשה בעקבות זאת אולם קידומו לא נפגע כתוצאה מכך. הוא שב לחזית ופיקד על הדיוויזיה בהמשך קרב הארדנים. לאחר המלחמה מונה למפקד האקדמיה הצבאית של ארצות הברית. בשנת 1949 מונה למפקד כוחות ארצות הברית בברלין ולאחר מכן לחם במלחמת קוריאה. בשנת 1955 שימש ראש מטה צבא ארצות הברית. בשנים 1962–1964 שימש כיושב ראש המטות המשולבים. לאחר מכן כיהן תקופה קצרה כשגריר ארצות הברית בדרום וייטנאם.

לקריאה נוספת
 ס.ל.א מרשל, "הם צנחו בלילה", הוצאת מערכות מאנגלית: אהרן אמיר.
 קורנליוס ראיין, "גשר אחד רחוק מדי", הוצאת זמורה ביתן ומודן, 1979.
 קורנליוס ריאן, "היום הארוך ביותר", הוצאת מערכות, 1982.
 סטיבן אמברוז, "אחים בקרב", תל אביב: כנרת, זמורה ביתן, דביר, 2005.
 סטיבן אמברוז, "יום הפלישה", מאנגלית: מרדכי ברקאי, הוצאת זמורה ביתן, 2002.

קישורים חיצוניים

הערות שוליים

גנרלים אמריקאים במלחמת העולם השנייה
אישים הקבורים בבית הקברות הלאומי ארלינגטון
הקרב על הבליטה
מעוטרי כוכב הכסף
מפקדי האקדמיה הצבאית של ארצות הברית
מעוטרי מדליית השירות המצוין
מעוטרי צלב השירות המצוין
מעוטרי כוכב הארד
יושבי ראש המטות המשולבים
ראשי המטה של צבא ארצות הברית
מפקדי הדיוויזיה המוטסת ה-101
מפקדי הארמייה השמינית של צבא ארצות הברית
בוגרי האקדמיה הצבאית של ארצות הברית
שגרירי ארצות הברית
שגרירים בווייטנאם
אמריקאים שנולדו ב-1901
אמריקאים שנפטרו ב-1987
בוגרי מכללת פיקוד ומטה הכללי של צבא ארצות הברית